AĠĠORNAT: Jinqabad il-barrani li ħarab lill-pulizija waqt li kien immanettjat
Imtella' Lulju 29, 2020 - Aġġornata 29 Ta' Lulju, 2020 5:54pm Il-pulizija kkonfermaw l-istorja li ppubblika tvm.com.mt Fi stqarrija huma qalu li għall-ħabta tan-12.30 p.m., il-Pulizija kienet qed teskorta Sudaniż ta' 28 sena mill-Qorti għall-Faċilità Korrettiva ta' Kordin sabiex jiskonta sentenza ta' priġunerija. Qalu li waqt li l-vettura kienet qiegħda quddiem l-entratura prinċipali tal-binja tal-ħabs, is-Sudaniż ta' s-salt u ħarab minn ġol-vettura, immanettjat. Il-Pulizija li kien qed jeskortah, flimkien mal-Pulizija tad-Distrett u dawk mir-Rapid Intervention Unit bdew bit-tfittxija għal din il-persuna, fejn ftit tal-minuti wara dan instab f'Raħal Ġdid stess. Aktar qabel: tvm.com.mt jinsab infurmat li l-barrani ta' karnaġġjon skur li għall-ħabta tas-1 p.m. ħarab waqt li kien skortat mill-pulizija f'Raħal Ġdid, inqabad. Ir-raġel ħarab waqt li kien immanettjat u nstab madwar nofs siegħa wara fuq bejt ta' stabbiliment b'waħda minn idejh libera. Huwa ngħata f'idejn il-pulizija mit-taqsima tal-immigrazzjoni u ġie skortat lejn il-Faċilità Korrettiva ta' Kordin.